Julkisasiamiehen ratkaisuehdotus Léger 7 päivänä lokakuuta 1999. - Euroopan yhteisöjen komissio vastaan Irlanti. - Jäsenyysvelvoitteiden noudattamatta jättäminen - Direktiivin 93/83/ETY täytäntöönpanon laiminlyönti. - Asia C-212/98.



Oikeustapauskokoelma 1999 sivu I-08571



Julkisasiamiehen ratkaisuehdotukset

1 Euroopan yhteisöjen komissio vaatii käsiteltävänä olevalla kanteellaan yhteisöjen tuomioistuinta toteamaan, että Irlanti ei ole noudattanut tiettyjen satelliitin välityksellä tapahtuvaan yleisradiointiin ja kaapeleitse tapahtuvaan edelleen lähettämiseen sovellettavien tekijänoikeutta sekä lähioikeuksia koskevien sääntöjen yhteensovittamisesta annetun direktiivin 93/83/ETY (jäljempänä direktiivi)(1) mukaisia velvoitteitaan, koska se ei ole antanut säädetyssä määräajassa tämän direktiivin noudattamisen edellyttämiä lakeja, asetuksia ja hallinnollisia määräyksiä.

2 Tämän direktiivin 14 artiklan mukaan jäsenvaltioiden on saatettava voimaan direktiivin noudattamisen edellyttämät lait, asetukset ja hallinnolliset määräykset 1.1.1995 mennessä. Saman artiklan mukaan niiden on ilmoitettava annetuista säännöksistä viipymättä komissiolle.

3 Koska komissio ei ollut saanut Irlannin hallitukselta mitään ilmoitusta direktiivin saattamisesta osaksi Irlannin oikeusjärjestystä, se aloitti EY:n perustamissopimuksen 169 artiklan (josta on tullut EY 226 artikla) mukaisen oikeudenkäyntiä edeltävän menettelyn.

4 Komissio kehotti 16.5.1995 päivätyllä kirjeellä Irlantia esittämään huomautuksensa kahden kuukauden määräajassa.

5 Irlannin hallitus ilmoitti 28.7.1995 päivätyssä kirjeessään, että se oli aloittanut vuoden 1963 Copyright Actin (tekijänoikeuksista annetun lain) kokonaisuudistuksen ja että direktiivin säännökset pantaisiin täytäntöön uudella lainsäädännöllä.

6 Komissio osoitti Irlannin hallitukselle 17.7.1996 perustellun lausunnon, jossa se kehotti tätä noudattamaan direktiiviä kahden kuukauden määräajassa.

7 Irlannin hallitus ilmoitti 2.8. ja 9.8.1996 päivätyillä kirjeillään, että sen tarkoituksena oli antaa vaaditut säännökset heti kun se olisi mahdollista.

8 Komissio nosti nyt käsiteltävänä olevan kanteen 9.6.1998.

9 Irlannin hallitus ei kiistä vastinekirjelmissään sitä vastaan esitettyä väitettä. Se esittää kuitenkin puolustuksekseen kaksi huomautusta.

10 Ensiksikin se toteaa, että Copyright Actin uudistuksen laajuus aiheuttaa tiettyjä vaikeuksia ja että direktiivi on saatettava voimaan laintasoisilla säännöksillä pikemminkin kuin asetuksen tasolla.

Tältä osin on syytä muistuttaa, että yhteisöjen tuomioistuimen vakiintuneen oikeuskäytännön mukaan jäsenvaltio ei voi kansallisen oikeusjärjestyksensä oikeussääntöihin, toimintatapoihin tai tilaan vetoamalla perustella sitä, ettei se ole noudattanut direktiivissä säädettyjä velvoitteita ja määräaikoja(2).

11 Toisaalta Irlannin hallitus korostaa, että direktiivin täytäntöönpanotoimi tultaisiin julkaisemaan hyvin pian. Se pyytää yhteisöjen tuomioistuinta lykkäämään käsittelyä määräajaksi, jotta se voisi täyttää velvollisuutensa(3).

Käsitykseni mukaan tätä pyyntöä ei tule hyväksyä. Jos yhteisöjen tuomioistuin lykkäisi käsittelyä pelkästään Irlannin hallituksen esittämillä perusteilla, se pikemminkin hyväksyisi sen, että tämä jäsenvaltio ei ole noudattanut jäsenyysvelvoitteitaan, kuin tutkisi, onko näin tapahtunut.

12 Näin ollen ehdotan, että komission kanne hyväksytään.

13 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska Irlanti on hävinnyt asian, se on velvoitettava korvaamaan oikeudenkäyntikulut, kuten komissio on vaatinut

Ratkaisuehdotus

14 Edellä esitetyn perustella ehdotan, että yhteisöjen tuomioistuin toteaa, että

"1) Irlanti ei ole noudattanut tiettyjen satelliitin välityksellä tapahtuvaan yleisradiointiin ja kaapeleitse tapahtuvaan edelleen lähettämiseen sovellettavien tekijänoikeutta sekä lähioikeuksia koskevien sääntöjen yhteensovittamisesta 27 päivänä syyskuuta 1993 annetun neuvoston direktiivin 93/83/ETY mukaisia velvoitteitaan, koska se ei ole saattanut säädetyssä määräajassa voimaan kyseisen direktiivin noudattamisen edellyttämiä lakeja, asetuksia ja hallinnollisia määräyksiä.

2) Irlanti velvoitetaan korvaamaan oikeudenkäyntikulut."

(1) - Neuvoston direktiivi, annettu 27.9.1993 (EYVL L 248, s. 15).

(2) - Ks. esim. asia C-238/95, komissio v. Italia, tuomio 14.3.1996, Kok. 1996, s. I-1451, 7 kohta ja asia C-323/96, komissio v. Belgia, tuomio 17.9.1998, Kok. 1998, s. I-5063, 42 kohta.

(3) - Irlannin hallitus toteaa, että "- - kuuden kuukauden määräaika - - mahdollistaisi sen, että komissio - - voisi luopua kanteesta tutkittuaan Irlannin lainsäädännön ja yhteisöjen tuomioistuimen ei tarvitsisi enää käsitellä tätä asiaa" (vastineen 6 kohta).